作者:劉辰翁
標題:沁園春
內容:笑貢生狂，日日彈冠，西望王陽。待泥封屢下，蒲輪不至，賣琅琊產，辦舍人裝。厚綠故人，黃金有術，何不分伊肘後方。他年老，三千里外，八十思鄉。何如吾壽華堂。在丞相東山舊第旁。任王人親至，不妨高枕，吾州盛事，更短鄰牆。我學希夷，邀公共坐，遊戲壺中日月長。山僧道，成仙未晚，救火須忙。